Man wat met heroïen in SA smous in VSA gevonnis | Netwerk24
Deur Canny Maphanga, News24 25 September 2020 21:22
Die Nigeriese burger Edwin Anyaoku (54) is in Julie 2018 in Fourways in Johannesburg in hegtenis geneem gedurende 'n gesamentlike operasie van die Valke en 'n Amerikaanse ondersoekeenheid vir dwelmhandel.
News24 het vroeër berig dat sy uitlewering in April 2019 deur die destydse minister van justisie, Michael Masutha, goedgekeur is.
Die Amerikaanse departement van justisie het Dinsdag in 'n verklaring gesê volgens hofdokumente was Anyaoku 'n heroïensmokkelaar wat in Johannesburg gebly het. "In daardie deel van die wêreld kom die heroïen gewoonlik van Pakistan of Afghanistan, dan gaan dit deur die suidelike deel van Afrika voordat dit elders verkoop word. In Desember 2017 het 'n informant van die wetstoepassers onderhandel om 'n ??kilogram heroïen by Anyaoku vir $15 000 te koop."
Volgens die Amerikaners het Anyaoku geweet dat die koper die heroïen vir wins in Amerika sou verkoop. Die transaksie vir die kilogram heroïen sou 'n toetslopie wees voordat daar oor 'n groter hoeveelheid onderhandel sou word. Anyaoku het later met die koper ooreengekom om 29 kg heroïen teen $14 000 per kilogram aan hom te verkoop. Hy het geweet dat heroïen in New York vir meer as $60 000 per kilogram verkoop word. Toe Anyaoku en 'n handlanger by 'n Johannesburgse hotel met die 29 kg heroïen in 'n drasak en wieletjiestas opdaag, is hy in hegtenis geneem en aangehou totdat die uitleweringsproses afgehandel is.
"Die Suid-Afrikaanse Polisiediens het beduidende hulp verleen met die ondersoek," het die Amerikaners in hul verklaring gesê.